એચ.ડી. કુમારસ્વામી મુખ્યપ્રધાનપદના શપથ લેતા પહેલાં દિલ્હી જઈને સોનિયા ગાંધી અને રાહુલ ગાંધીને મળવા માટે પુષ્પગુચ્છ લઈને પહોંચી ગયા હતા ત્યારે એ જ વખતે તેમના ૮પ વર્ષના પિતા એચ.ડી. દેવગૌડા તેમના બેંગલુરુના નિવાસસ્થાને રાજ્યના મુખ્ય સચિવ અને પોલીસ કમિશનર સાથે વાતચીત કરતા હોવાની તસવીર પ્રસિદ્ધ થઈ હતી. જનતા (એસ)ના નવા સાથી પક્ષ માટે એ ભારે મૂંઝવણભરી ઘટના હતી. ગઠબંધનના સાથી પક્ષ કોંગ્રેસને એ વાતની દહેશત છે કે એચ.ડી. દેવગૌડા દસ વર્ષ પહેલાંના તેમનાં વ્યવહાર-વર્તનનું પુનરાવર્તન કરશે. દસ વર્ષ પહેલાં કોંગ્રેસના ધરમસિંહ મુખ્યપ્રધાન હતા ત્યારે જનતાદળ (એસ) કોંગ્રેસના સમર્થક પક્ષ તરીકે સરકારમાં સહભાગી હતો. મુખ્યપ્રધાનપદે કોંગ્રેસના ધરમસિંહ હતા, પરંતુ પડદા પાછળ રહીને એચ.ડી. દેવગૌડા સત્તા પર નિયંત્રણના પ્રયાસ કરતા હતા. તેઓ અધિકારીઓને ફાઈલ સાથે પોતાના નિવાસસ્થાને બોલાવતા હતા. કોંગ્રેસના નેતઓને આ જૂનો અનુભવ યાદ આવી રહ્યો છે ત્યારે એચ.ડી. દેવગૌડાની આ નવી તસવીર અંગે જનતા દળ (એસ) દ્વારા એવી સ્પષ્ટતા કરવામાં આવી છે કે એ બંને અધિકારીઓ માત્ર દેવગૌડાની શુભેચ્છા મુલાકાતે ગયા હતા. અલબત, રાજ્યના અધિકારીઓ ખાનગીમાં એકરાર કરતા એવું કહે છે કે, એચ.ડી. દેવગૌડા ફોન કરીને કહે કે તેઓ મળવા તેમને માગે છે તો પ્રોટોકોલ પ્રમાણે તેઓને ભૂતપૂર્વ વડાપ્રધાનને મળવા જવું પડે. એચ.ડી. દેવગૌડા અને કુમારસ્વામીએ સારી-નરસી ભૂમિકા ભજવવાનું શરૃ કરી દીધું છે. કોંગ્રેસે કુમારસ્વામીના જૂના પ્રતિસ્પર્ધીઓ ડી.કે. શિવકુમાર અને એમ.બી. પાટીલને સરકારમાં સામેલ કરવાના મુદ્દે તેમજ બંને પક્ષોના ચૂંટણી ઢંઢેરાના અગ્રતાક્રમો વિશે મતભેદો સર્જાયા હોવાની ચર્ચા છે.